钦定古今图书集成/明伦汇编/官常典/第783卷 > 柳子华
## 钦定古今图书集成/明伦汇编/官常典/第783卷 > 柳子华

按《唐书柳公绰传》：子华，公绰诸父也。始辟严武剑南
府，累迁池州刺史。代宗将幸华清宫，先命完葺，欲以
子华为京兆少尹。尹恶其刚方沮解之，遂为昭应令，
检校金部郎中。修宫使设棘围于市，徇邑中曰：“民有
得华清宫瓦石材用，投围中逾三日不还者，死不终
日，已山积矣。”营办略足。宰相元载有别墅，以奴主务，
自称“郎将”，怙势纵暴，租赋未尝入官。子华因奴入谒，
收付狱，劾发宿罪，杖杀之，一邑震伏，载不敢怨，遣吏
厚谢。预知其终，自为墓铭。子“公器、公度。”